รัฐบาลไทย-ข่าวทำเนียบรัฐบาล-นายกรัฐมนตรีเยี่ยมชมการจัดแสดงนิทรรศการ ของมหาวิทยาลัยราชภัฏเชียงราย และผลงานเด่นของจังหวัดเชียงราย
วันอังคารที่ 30 ตุลาคม 2561
นายกรัฐมนตรีเยี่ยมชมการจัดแสดงนิทรรศการ ของมหาวิทยาลัยราชภัฏเชียงราย และผลงานเด่นของจังหวัดเชียงราย
นายกรัฐมนตรีและคณะรัฐมนตรี เยี่ยมชมการจัดแสดงนิทรรศการของมหาวิทยาลัยราชภัฏเชียงราย และผลงานเด่นของจังหวัดเชียงราย ก่อนการประชุมคณะรัฐมนตรีอย่างเป็นทางการนอกสถานที่ ที่มหาวิทยาลัยราชภัฏเชียงราย
วันนี้ (30 ตุลาคม 2561) เวลา 08.30 น. ณ บริเวณห้องโถงชั้น 1 อาคารหอประชุมแสนหวี หอประชุมนานาชาติ 40 ปี มหาวิทยาลัยราชภัฏเชียงราย จังหวัดเชียงราย บรรยากาศก่อนการประชุมคณะรัฐมนตรีอย่างเป็นทางการนอกสถานที่ หรือ ครม. สัญจร ที่มหาวิทยาลัยราชภัฏเชียงราย พลเอก ประยุทธ์ จันทร์โอชา นายกรัฐมนตรี และคณะรัฐมนตรี ได้เยี่ยมชมการจัดแสดงนิทรรศการของมหาวิทยาลัยราชภัฏเชียงราย และผลงานเด่นของจังหวัดเชียงราย โดยมีผู้ช่วยศาสตราจารย์ ดร.ศรชัย มุ่งไธสง อธิการบดีมหาวิทยาลัยราชภัฏเชียงราย และเจ้าหน้าที่ที่เกี่ยวข้องนําเยี่ยมชม
เมื่อนายกรัฐมนตรีเดินทางมาถึง ได้มีการตีกลองสะบัดชัยต้อนรับพร้อมกับมีการร้องประสานเสียงเพลงสะพานจากนักศึกษามหาวิทยาลัยราชภัฏเชียงราย จากนั้นนายกรัฐมนตรีได้เยี่ยมชมการจัดแสดงนิทรรศการของมหาวิทยาลัยราชภัฏเชียงราย และผลงานเด่นของจังหวัดเชียงราย ประกอบด้วย การแสดงสินค้า OTOP ระดับ 5 ดาว ของจังหวัดเชียงราย อาทิ สินค้าชา กาแฟ ที่มีชื่อเสียงและเอกลักษณ์โดดเด่นของจังหวัดเชียงราย ซึ่งเป็นแหล่งปลูกชาและกาแฟที่สําคัญของไทย โดยเฉพาะกาแฟพันธุ์อาราบิก้า ทั้งนี้ พระบาทสมเด็จพระเจ้าอยู่หัว รัชกาลที่ 9 ทรงพระราชทานแนวพระราชดําริ ส่งเสริมการปลูกกาแฟทดแทนการปลูกฝิ่น สร้างรายได้แก่ประชาชนชาวเขา จนปัจจุบันจังหวัดเชียงรายได้ชื่อว่า “นครแห่งชาและกาแฟ” ซึ่งปัจจุบันมีเกษตรกร กลุ่มเกษตรกร และผู้ประกอบการจํานวนมาก ที่ผลิตสินค้าชาและกาแฟที่มีชื่อเสียงเป็นที่ยอมรับ และได้มาตรฐานระดับสากล นอกจากนี้ยังมีนิทรรศการโครงการศูนย์กระจายสินค้าเชียงของ เป็นการยกระดับมาตรฐานการขนส่งสินค้า รองรับการขยายตัวของเศรษฐกิจอาเซียน เพื่อพัฒนาพื้นที่อําเภอเชียงของ จังหวัดเชียงราย ให้เป็นโลจิสติกส์ซิตี้ของภูมิภาค พัฒนาให้เป็นประตูการค้าในแนวระเบียงเศรษฐกิจเหนือ-ใต้เชื่อมอนุภูมิภาคแม่น้ําโขง อีกด้วย
ในส่วนของโครงการ “ทุ่งมอกโมเดล” เป็นผลงานวิจัยของคณะวิทยาศาสตร์ มหาวิทยาลัยพะเยา ที่นํางานวิจัยการพัฒนากระบวนการย้อมสีธรรมชาติจากพืชท้องถิ่นสกุลติ้วในภาคเหนือของไทย และงานวิจัยการพัฒนากระบวนการย้อมสีธรรมชาติสําหรับอุตสาหกรรมครอบครัว เข้าไปเผยแพร่ให้กับชาวบ้านทุ่งมอก อ.เชียงคํา จ.พะเยา หมู่บ้านชาวไทลื้อที่ยังนิยมทอผ้าไทลื้อเป็นรายได้เสริมจากการทําเกษตรกรรม เกิดการพัฒนาที่ยั่งยืนและสามารถพึ่งพาตัวเองได้ หมู่บ้านต้นแบบ “ทุ่งมอกโมเดล” ยังสามารถถ่ายทอดเทคโนโลยีให้กับหมู่บ้านอื่น ๆ ทั้งในจังหวัดพะเยาและจังหวัดใกล้เคียง ทั้งนี้ มหาวิทยาลัยพะเยายังได้นําภูมิปัญญาท้องถิ่นที่เป็นเอกลักษณ์ทางวัฒนธรรมของชาวไทลื้อ มาประดับเป็นส่วนประกอบสําคัญบนเสื้อครุยวิทยฐานะของมหาวิทยาลัยพะเยาด้วย
พร้อมกันนี้ ยังมีนิทรรศการโครงการอนุรักษ์พันธุกรรมพืชอันเนื่องมาจากพระราชดําริของสมเด็จพระเจ้าอยู่หัวมหาวชิราลงกรณ บดินทรเทพยวรากูร รัชกาลที่ 10 อาทิ 1) ไหม พันธุ์ราชภัฏเชียงราย 1 พร้อมผลิตภัณฑ์และถ่ายทอดสู่ชุมชน 2) พืชโผงเผงจากภูมิปัญญาสู่ผลิตภัณฑ์ท้องถิ่น 3) ภูมิปัญญาการเลี้ยงผึ้งโพรงป่า (ผึ้งโก๋น) สู่เศรษฐกิจชุมชน 4) ข้าวพื้นเมืองเชียงแสนสู่ผลิตภัณฑ์ข้าวและตํารับอาหาร 5) อาหารสร้างสรรค์จากผักพื้นบ้าน สวนของกิ๋นบ้านเฮา 6) สับปะรดภูแล เชียงราย (Chiangrai Phulae Pineapple) ผลิตภัณฑ์ที่โดดเด่นก่อให้เกิดเศรษฐกิจในชุมชน
โอกาสนี้ นายกรัฐมนตรีรับมอบภาพวาดนกบนกระดาษใยไหมจาก ดร.ศรีวรรณ ไชยสุข ผู้อํานวยการสถาบันความหลากหลายทางชีวภาพและสิ่งเเวดล้อมเพื่อพัฒนาท้องถิ่นและอาเซียน ของมหาวิทยาลัยราชภัฏเชียงราย พร้อมเขียนข้อความลงกระดาษใยไหมว่า "ขอเป็นกําลังใจให้ประสบความสําเร็จตลอดไป" และกล่าวชื่นชมผลงานต่าง ๆ ว่า ขอให้มีการสนับสนุนงานผลงานวิจัยเกี่ยวกับสมุนไพรไทย เพื่อเพิ่มรายได้แก่เกษตรกรชุมชนและท้องถิ่น อีกทั้งนํามาต่อยอดผลิตภัณฑ์ของชุมชนจากท้องถิ่นและภูมิปัญญาท้องถิ่น ด้วยการสร้างสรรค์ผลิตภัณฑ์เพื่อเพิ่มมูลค่าทางเศรษฐกิจของวิสาหกิจชุมชน นอกจากนี้ ยังได้ชื่นชมชุดครุยแห่งความภาคภูมิใจ พลังปัญญาเพื่อความเข้มแข็งของชุมชน ที่ได้มีการนําผ้าทอผ้าไทลื้อ ซึ่งเป็นเอกลักษณ์ความเป็นพื้นเมือง วัฒนธรรม พื้นถิ่น ความเป็นเอกลักษณ์ของภูมิปัญญา ที่ได้มีการนํามาผลิตผ้าทอไทลื้อและนํามาประดับบนชุดครุยของมหาวิทยาลัยพะเยา อีกทั้ง ยังช่วยยกระดับคุณภาพชีวิตของผู้คนในท้องถิ่น ด้วยการสร้างรายได้ให้กับชาวบ้านในชุมชนอีกด้วย
.....................
กลุ่มประชาสัมพันธ์และเผยแพร่ สํานักโฆษก